b"\n_START_ARTICLE_\nObleganje Bagdada (1258)\n_START_SECTION_\nZgodovinsko ozadje\n_START_PARAGRAPH_\nBagdad je bil glavno mesto Abasidskega kalifata, islamske dr\xc5\xbeave, katere jedro je bil  dana\xc5\xa1nji Irak. Abasidi so bili islamska dinastija, ki je leta 750 nasledila Omajade, ti pa so vladali od Al\xc4\xab ibn Ab\xc4\xab \xe1\xb9\xac\xc4\x81libove smrti leta 661. Ko je bil Bagdad na vi\xc5\xa1ku mo\xc4\x8di, je imel okrog milijon prebivalcev in vojsko 60.000 vojakov. Do sredine 13. stoletja je njegova mo\xc4\x8d zelo upadla in je postal nepomembna dr\xc5\xbeava. Abasidski kalifi so postali figure mamelu\xc5\xa1kih in tur\xc5\xa1kih voja\xc5\xa1kih mogo\xc4\x8dnikov, \xc5\xa1e vedno pa so imeli velik simboli\xc4\x8den pomen in Bagdad je bil \xc5\xa1e vedno bogato in kulturno mesto._NEWLINE_Mongoli pod poveljstvom generala Bajd\xc5\xbeuja so bili na plenilnih pohodih v Iraku \xc5\xbee leta 1238, 1242 in 1246.\n_START_SECTION_\nSestava oblegovalne vojske\n_START_PARAGRAPH_\nMongke kan se je \xc5\xbee leta 1257 odlo\xc4\x8dil, da bo pokoril Abasidski kalifat in v ta namen ustanovil invazijsko armado, za katero izlo\xc4\x8dil vsakega desetega vojaka iz celega Mongolskega cesarstva. Armada je \xc5\xa1tela okrog 150.000 mo\xc5\xbe in je bila verjetno najve\xc4\x8dja vojska, ki so jo kdaj sestavili Mongoli._NEWLINE_Novembra 1257 je mongolska armada pod poveljstvom Hulegu kana, d\xc5\xbealajirskega generala Koke Ilgeja in kitajskega komandanta bombardirjev Guo Kana pri\xc5\xa1la do Bagdada. V armadi je bil poleg Mongolov tudi velik kontingent raznih kr\xc5\xa1\xc4\x8danskih sil, med katerimi so bili najpomembnej\xc5\xa1i Gruzinci. Gruzinci so bili do muslimanov \xc5\xa1e posebno sovra\xc5\xbeno razpolo\xc5\xbeeni, ker so se hoteli ma\xc5\xa1\xc4\x8devati za D\xc5\xbealal ad-Dinovo opusto\xc5\xa1enje Tiflisa  pred nekaj deset leti. Druga kr\xc5\xa1\xc4\x8danska sila so bili Armenci pod poveljstvom svojega kralja in nekaj Frankov iz Antiohije. Perzijski opazovalec dogodkov Ata al-Mulk D\xc5\xbeuvayni je poro\xc4\x8dal, da je bilo med oblegovalci okrog 1.000 kitajskih topni\xc4\x8darjev ter Armenci, Gruzinci, Perzijci in Turki.\n_START_SECTION_\nObleganje\n_START_PARAGRAPH_\nHulegu kan je pred obleganjem Bagdada z lahkoto strl Lure in njegov sloves je tako prestra\xc5\xa1il Asasine, da so mu leta 1256 brez boja predali svojo  nepremagljivo trdnjavo Alamut. Zatem je krenil nad Bagdad._NEWLINE_Mongke kan je ukazal svojemu bratu Huleguju, naj kalifatu prizanese, \xc4\x8de se bo podredil mongolski  oblasti. Hulegu ja \xc5\xbee na poti proti Bagdadu zahteval vdajo, katero je kalif Al- Musta'sim zavrnil.  Al-Musta'sim se je zelo slabo pripravil na napad Mongolov, saj ni niti zbral svoje vojske niti utrdil mestnega obzidja. Polo\xc5\xbeaj je \xc5\xa1e poslab\xc5\xa1alo njegovo grobo \xc5\xbealjenje Hulegu kana, kar je zape\xc4\x8datilo usodo mesta._NEWLINE_Hulegu je  svojo vojsko razporedil na oba bregova Tigrisa, da je kot kle\xc5\xa1\xc4\x8de oklepala mesto. Kalifova vojska je odbila nekaj za\xc5\xa1etnih napadov z zahoda, v naslednji bitki pa je bila pora\xc5\xbeena. Mongoli so prebili nekaj jezov na Tigrissu in voda je poplavila ozemlje za hrbtom  kalifove vojske in jo ujela v past. Veliko vojakov je bilo pobitih ali so se utopili._NEWLINE_29. januarja je kitajski kontingent za\xc4\x8del  oblegati mesto. Vojaki so zgradili palisado in jarek in za\xc4\x8deli uporabljati oblegovalne stroje in katapulte. Obleganje je bilo po oblegovalnih standardih tistega \xc4\x8dasa zelo kratko, saj so Mongoli \xc5\xbee 5. februarja  obvladovali obse\xc5\xbeen del obzidja. Al-Musta'sim je zaprosil za pogajanja, kar so Mongoli zavrnili._NEWLINE_10. februarja se je Bagdad vdal. Mongoli so 13. februarja vdrli v mesto in za\xc4\x8del se je teden pokolov, ropanja, posiljevanja in uni\xc4\x8devanja.\n_START_SECTION_\nPusto\xc5\xa1enje mesta\n_START_PARAGRAPH_\nKruto ravnanje Mongolov po osvojitvi mesta podrobno opisano v ve\xc4\x8d zgodovinskih virih._NEWLINE_V Veliki bagdadski knji\xc5\xbenici, ki so jo imenovali tudi Hi\xc5\xa1a modrosti (arabsko Bait al-Hikma) je bilo uni\xc4\x8deno veliko \xc5\xa1tevilo dragocenih zgodovinskih dokumentov s podro\xc4\x8dja medicine in astronomije. Pre\xc5\xbeiveli so povedali, da je bil Tigris \xc4\x8drno obarvan zaradi velike koli\xc4\x8dine \xc4\x8drnila iz knjig, ki so jih pometali v vodo._NEWLINE_Me\xc5\xa1\xc4\x8dane, ki so posku\xc5\xa1ali pobegniti, so vojaki brez usmiljenja pobili. Martin Sicker trdi, da je bilo ubitih kak\xc5\xa1nih 90.000 ljudi. Ocene drugih poznavalcev so precej vi\xc5\xa1je. Wassaf pravi, da je bilo \xc5\xbertev nekaj sto tiso\xc4\x8d, Fazier pa, da jih je bilo od 200.000 do milijon._NEWLINE_Mongoli so izropali in nato uni\xc4\x8dili mo\xc5\xa1eje, pala\xc4\x8de, knji\xc5\xbenice in bolni\xc5\xa1nice. Mogo\xc4\x8dne zgradbe, ki jih je gradilo ve\xc4\x8d generacij, so do tal pogorele._NEWLINE_Kalifa Al-Musta'sima so ujeli in ga prisilili, da je gledal klanje svojih me\xc5\xa1\xc4\x8danov in ropanje zakladov. Ve\xc4\x8dina virov trdi, da so kalifa nazadnje usmrtili, tako da so ga pohodili mongolski konji. Pred tem so ga zavili v preprogo, ker so verjeli, da bi se zemlja razjezila, \xc4\x8de bi jo omo\xc4\x8dila kraljevska kri. Vse kalifove sinove, razen enega, so pobili. Pre\xc5\xbeivelega sina so odpeljali v Mongolijo, kjer se je, po poro\xc4\x8danju mongolskih zgodovinarjev, poro\xc4\x8dil in imel otroke, kot naslednik abasidske dinastije pa ni igral nobene vloge in dinastija je izumrla._NEWLINE_Hulegu kan je zaradi smradu razpadajo\xc4\x8dih trupel svoj tabor prestavil na  privetrno stran mesta._NEWLINE_Za Mongole je bilo zna\xc4\x8dilno, da so opusto\xc5\xa1ili samo tista mesta, ki so se jim upirala. Mestom, ki so se vdala \xc5\xbee na njihovo prvo zahtevo, so praviloma prizanesli. Uni\xc4\x8denje Bagdada je bilo tudi del njihove voja\xc5\xa1ke taktike, s katero so posku\xc5\xa1ali prepri\xc4\x8dati druga mesta in njihove vladarje, naj se vdajo brez odpora. Tak\xc5\xa1na taktika je v Damasku uspela, v mamelu\xc5\xa1kem Egiptu pa je spodletela in nazadnje pripeljala do mongolskega poraza v bitki pri Ajn D\xc5\xbealutu leta 1260. _NEWLINE_Bagdad je bil popolnoma uni\xc4\x8den in je ostal nekaj stoletij skorajda nenaseljen, potem pa si je po\xc4\x8dasi opomogel, vendar si je povrnil samo del svoje biv\xc5\xa1e slave.\n_START_SECTION_\nPosledice\n_START_PARAGRAPH_\nLeto dni po padcu Bagdada je Hulegu za guvernerja Bagdada, spodnje Mezopotamije in Kuzistana  imenoval Perzijca  Ata al-Mulk D\xc5\xbeuvenija. Po intervenciji Hulegujeve nestorijanske kr\xc5\xa1\xc4\x8danske \xc5\xbeene Dokuz katun je bilo kr\xc5\xa1\xc4\x8danskim prebivalcem prizane\xc5\xa1eno.  Hulegu je nestorijanskemu katolikosu Mar Markiku dal celo na razpolago kraljevo pala\xc4\x8do in ukazal, da se zanj zgradi katedrala."